Kolbeinn Tumi Daðason skrifar 6. febrúar 2013 09:50 Framkvæmdastjóri og hagsmunafulltrúi Stúdentaráðs starfsárið 2011 - 2012 þurftu að endurgreiða rúmlega hálfa milljón króna til ráðsins . Ástæðan var sú að þeir fór fram yfir umsamda upphæð á úttektarkortum hjá N1 . Stúdentaráð birti tilkynningu þess efnis á heimasíðu sinni , Student.is , í gær . Þar segir að Stúdentaráð hafi sett sér nýjar verklagsreglur meðal annars „ sökum alvarlegs máls sem átti sér stað starfsárið 2011 - 2012 . " Starfsmenn á skrifstofu Stúdentaráðs fengu til meðferðar úttektarkort frá N1 sem ætlað var til notkunar vegna starfa á vegum ráðsins . Vegna mistaka við útgáfu hafi starfsmönnum verið unnt að fara framyfir umsamda upphæð . Það gerðu þáverandi framkvæmdastjóri og hagsmunafulltrúi ráðsins vísvitandi að því er segir í tilkynningu frá Stúdentaráði . Þá segir að þegar mistökin hafi uppgötvast hafi framkvæmdastjóri skrifstofunnar gert endurskoðendum SHÍ að draga kostnaðinn af launum viðkomandi sem hafi misfarist . Það hafi þó verið á ábyrgð þáverandi framkvæmdastjóra að sjá til þess en hann hafi ekki fylgt því eftir . Við stjórnarskipti í Stúdentaráði í febrúar 2012 gerði fráfarandi framkvæmdastjóri nýjum framkvæmdastjóra grein fyrir skuld sinni og fráfarandi hagsmunafulltrúa . Ákveðið var að skuldin skildi endurgreidd áður en árið væri úti . Hagsmunafulltrúinn gekk frá greiðslunni í lok nóvember en framkvæmdastjórinn fyrrverandi þann 21. janúar síðastliðinn . Í samtali við Rúv.is segir fyrrverandi hagsmunafulltrúi Stúdentaráðs að um mistök og klúður af hálfu hans og fyrrverandi framkvæmdastjóra sé að ræða . Engin tilraun hafi verið gerð til að fela neitt og allir í Stúdentaráði , fulltrúar beggja fylkinga , hafi þekkt málavöxtu . Hagsmunafulltrúinn fyrrverandi segir Stúdentaráð hafa samið við N1 um afsláttarkort upp á 50 þúsund krónur . Síðar hafi komið í ljós að um viðskiptakort var að ræða en ekki inneignarkort . Stúdentaráð sendi frá sér tilkynningu varðandi málið í morgun þar sem það harmar fréttaflutning af málinu . Fjallað hafði verið um málið á Ruv.is og Mbl.is en athygli vekur að báðar fréttir byggðu á tilkynningu í nafni Stúdentaráðs á Student.is . Harma fréttaflutning „ Stjórn Stúdentaráðs Háskóla Íslands harmar rangan fréttaflutning af fyrri yfirlýsingu ráðsins . Aldrei var um fjárdrátt að ræða . Um var að ræða afsláttarkort sem voru á nöfnum einstaklinga og fengu viðkomandi 50.000 kr. til umráða fyrir hönd ráðsins í upphafi . Eftir að í ljós kom að hægt var að nýta kortin umfram þá fjárhæð var ákveðið að allar færslur yrðu dregnar af launum . Aldrei var gerð tilraun til að fela þessi mistök heldur tók stjórn Stúdentaráðs ákvörðun um að halda málinu innan stjórnar og innheimta skuldina . Eins og fram kemur í upprunalegu bréfi Stúdentaráðs er sú skuld nú greidd að fullu . Þó að stjórn Stúdentaráðs líti ofgreiðslu launa mjög alvarlegum augum , þá harmar stjórnin þá umfjöllun sem orðið hefur um málið og óvandaðan fréttaflutning af því . Einnig harmar stjórnin að ekki hafi verið haft samband við stjórnina við vinnslu fréttanna . Mikilvægt er að einnig komi fram að vegna tengsla formanns SHÍ , sagði hún sig frá málinu og hefur varaformaður því sinnt málinu í fjarveru hennar , " segir í tilkynningunni sem send var fjölmiðlum í nótt . "